সারা দেশে সব ধরনের ট্রেনে অক্সিজেন সিলিন্ডার রাখা বাধ্যতামূলক করল সুপ্রিম কোর্ট। বৃহস্পতিবার এই নির্দেশ দেয় সুপ্রিম কোর্টের প্রধান বিচারপতি দীপক মিশ্র, এ এম খানবিলকর ও ডি ওয়াই চন্দ্রচূড়কে নিয়ে গঠিত বেঞ্চ। প্রয়োজনে দিল্লির এইমসে’র পরামর্শ নিয়ে ভারতীয় রেলকে চলন্ত ট্রেনে চিকিৎসা পরিষেবা ব্যবস্থা গড়ে তোলার নির্দেশও দিয়েছে শীর্ষ আদালত। 
সুপ্রিম কোর্টের নির্দেশ, কোনও যাত্রীর চলন্ত ট্রেনে অসুস্থ হয়ে পড়ার খবর ওই ট্রেনের টিকিট পরীক্ষক অথবা রেলকর্মীদের জানালে দ্রুত চিকিৎসার ব্যবস্থা করতে হবে। ট্রেনে এবং নিকটবর্তী স্টেশনে চিকিৎসা পরিষেবা দেওয়ার আগাম ব্যবস্থা করতে হবে রেলকে। যাত্রীদের একাংশের মতে, ট্রেনে এতদিন ন্যূনতম চিকিৎসা পরিষেবাও পাওয়া যেত না। শীর্ষ আদালতের এই নির্দেশের ফলে উপকৃত হবেন বহু যাত্রী। 
সম্প্রতি রাজস্থান হাইকোর্ট রেলকে নির্দেশ দিয়েছিল, অসুস্থ হয়ে পড়া যাত্রীদের চিকিৎসার জন্য প্রতিটি ট্রেনে একজন মেডিক্যাল অফিসার, একজন নার্স ও একজন সহকারীকে নিয়ে গঠিত দল রাখতে হবে। সেই নির্দেশ চ্যালেঞ্জ করে সুপ্রিম কোর্টের দ্বারস্থ হয়েছিল কেন্দ্রীয় সরকার। 
সরকার আদালতকে জানিয়েছিল, পরিকাঠামোগত কারণে প্রতিটি ট্রেনে এই চিকিৎসক দল রাখা সম্ভব নয়। পাশাপাশি, ইসিজি’র মতো যন্ত্র ট্রেনে সঠিকভাবে কাজ করে না বলেও জানানো হয়েছিল। রেল জানায়, আগে ‘পাইলট প্রোজেক্ট’ হিসাবে কয়েকটি চিকিৎসক রাখা শুরু হয়। কিন্তু তা ব্যর্থ হয়েছে। সুপ্রিম কোর্ট অবশ্য জানিয়েছে, ‘ব্যর্থতা ও পরিকাঠামোর অভাবে’র যুক্তি দেখিয়ে রেল চলন্ত ট্রেনে অসুস্থদের চিকিৎসার দায়িত্ব এড়াতে পারে না।